《抱遗老人空江吹笛小像》
清代·蒋曰豫

一声两声秋自语，搀来朴树湾头雨。歍歍咽咽背镫成，黯黯茫茫水乍生。

锦䆧聊落《梅花弄》，几叠如传《黍离》痛。乐府嬉春宛转情，玉山品月承平梦。

我欲理此曲，曲短愁复那。铁龙铁龙可奈何，人生哀乐由来多。

不见平章秘密歌天魔，何况垂杨垂柳千里催明驼。

当筵捉换琵琶抱，头白天涯泪更沱。

作者简介：（1830—1875）清江苏阳湖人，字侑石。监生。咸丰间援例得知县，迁蔚州知州。同治间佐戎幕，镇压捻军，擢直隶州知州。少工诗文，及长，研究经史，旁及声音训诂之学。有《滂喜斋学录》、《问奇室诗文集》。